Diari Oficial de la Generalitat Valenciana


Sumari del DOGV 4967, del 16-03-2005 (2005/2125)

RESOLUCIÓ de 19 de novembre de 2004, del conseller de Territori i Habitatge, per la qual s'aprova definitivament la modificació puntual número 52 (ús d'aparcament al subsòl d'espais lliures públics) del municipi d'Elda.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4967

Data del DOGV
:   16-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2125


Data del document
:   19-11-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Elda
    * pla d'urbanisme

RESOLUCIÓ de 19 de novembre de 2004, del conseller de Territori i Habitatge, per la qual s'aprova definitivament la modificació puntual número 52 (ús d'aparcament al subsòl d'espais lliures públics) del municipi d'Elda. [2005/Q2125]
  
Vist l'expedient de modificació puntual número 52 del Pla General (ús d'aparcament al subsòl d'espais lliures públics) del municipi d'Elda (Alacant) i de conformitat amb els següents,
  
Antecedents de fet
  
1. El projecte es va sotmetre a informació pública, mitjançant l'Acord Plenari de 2 de desembre de 2003, i s'inserixen anuncis en el diari La Verdad, el 26 de desembre de 2003, i en el Diari Oficial de la Generalitat Valenciana, número 4.685, de 5 de febrer de 2004. Després del pertinent període d'exposició pública, en el qual no es va presentar cap al·legació, l'Ajuntament en ple el va aprovar provisionalment en la sessió de 24 de març de 2004.
  
2. La documentació està integrada per memòria informativa i justificativa i plànols d'estat actual i modificat, en el mateix format del Pla General.
  
3. La Comissió Territorial d'Urbanisme d'Alacant, en la sessió de data 29 de juny de 2004, va acordar informar favorablement sobre la modificació puntual número 52 d'Elda, i va proposar al conseller de Territori i Habitatge l'aprovació definitiva.
  
4. Aquesta conselleria, amb data 7 d'octubre de 2004, va sol·licitar el corresponent dictamen del Consell Jurídic Consultiu de la Comunitat Valenciana d'acord amb el que establix l'article 10.8.e de la Llei 10/1994, de 19 de desembre, de la Generalitat Valenciana, de Creació del Consell Jurídic Consultiu de la Comunitat Valenciana.
  
El Consell Jurídic Consultiu de la Comunitat Valenciana ha emés dictamen sobre el present expedient, en data 28 d'octubre de 2004, en el qual es conclou que «en el concret assumpte que es dictamina, la pretensió de l'Ajuntament d'Elda es considera viable».
  
Fonaments de dret
  
1. La tramitació efectuada per l'ajuntament es considera correcta, conforme al que disposen els articles 38 i 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU).
  
2. La documentació aportada es considera completa, de conformitat amb el que disposen els articles 27 i concordants de la LRAU i els corresponents del Reglament de Planejament de la Comunitat Valenciana.
  
3. L'objecte de la present modificació consisteix a ubicar l'ús aparcament, clau «P», al subsòl de les zones verdes, espais lliures, que resulten de l'execució de les unitats d'execució 40-a i 40-b del Pla General d'Ordenació Urbana.
  
Es justifica la proposta en les normes urbanístiques del Pla General d'Ordenació Urbana, títol II, capítols 6 i 7, que permeten ubicar aquest ús en el subsòl de les zones verdes o sistemes de parcs i jardins urbans, determinació que es va fer extensiva al subsòl dels sistemes complementaris recollits en les normes per la Resolució del conseller d'Obres Públiques, Urbanisme i Transports, de 22 de febrer de 1991, que aprovava la modificació número 8 del Pla General d'Elda. Així mateix, l'Ajuntament d'Elda va tramitar la modificació puntual número 44 amb el mateix objecte, que va ser aprovada definitivament pel conseller el 27 d'abril de 2001.
  
L'ús d'aparcament en aquestes circumstàncies té el caràcter de complementari dins dels equipaments. Atés que no s'augmenta el volum edificable, no procedeixen mesures compensatòries (art. 55.3 de la Llei Reguladora de l'Activitat Urbanística).
  
La modificació es materialitza grafiant la clau «P» sobre la zona verda que resulta de l'execució de les unitats d'execució número 40-a i 40-b del Pla General d'Ordenació Urbana, que són per a les quals es pretén aquest ús.
  
4. Les determinacions contingudes en el present expedient es consideren correctes, des del punt de vista de les exigències de política urbanística i territorial de la Generalitat d'acord amb el que ha recollit l'article 40 de la LRAU, i recorda a l'ajuntament que el terreny de reserva de sòl dotacional ha de tindre titularitat i destinació pública, i els equipaments inclosos en les xarxes de reserva de sòl dotacional poden ser objecte de construcció i gestió privada sobre domini públic en règim de concessió d'acord amb la legislació de contractes de les administracions públiques (RPCV, article 27, números 2 i 3) i que han de mantindre's les condicions de qualitat exigibles a les zones verdes (RPCV, article 35).
  
5. Del dictamen del Consell Jurídic de la Comunitat Valenciana, de data 28 d'octubre de 2004, s'estima que no és preceptiu el dictamen d'aquest Consell Jurídic Consultiu; i això per raó que no s'està davant d'un supòsit de modificació del Pla General d'Ordenació Urbana, que tinga com a objecte una diferent zonificació o ús urbanístic de les zones verdes o dels espais lliures, com es preveu en l'article 10.8.e de la Llei 10/1994, de 19 de desembre, sinó davant d'un supòsit d'aplicació del que les normes urbanístiques del Pla General d'Ordenació Urbana preveuen en els capítols 6 i 7, del seu títol II ?transcrites en la memòria justificativa.
  
Les normes urbanístiques, que s'integren en el Pla General d'Ordenació Urbana d'Elda preveuen i permeten la possibilitat de realitzar aparcaments en el subsòl, per la qual cosa del que es tracta és de l'aplicació d'una norma vigent, i no d'un canvi de zonificació. El que es fa és canviar la clau «F» per la «P», la qual cosa, en aquest cas no suposa cap canvi de zonificació.
  
6. La competència per a l'aprovació definitiva correspon al conseller de Territori i Habitatge, de conformitat amb el que disposa l'article 39 per remissió de l'article 55.1 de la Llei Reguladora de l'Activitat Urbanística, i en relació amb els articles 6.e i 10.a del Reglament dels Òrgans Urbanístics de la Generalitat Valenciana, aprovat pel Decret 201/2003, de 3 d'octubre, del Consell de la Generalitat.
  
Vistos els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme d'Alacant, i conforme amb el Consell Jurídic Consultiu, resolc:
  
Aprovar definitivament la modificació puntual número 52 (ús d'aparcament al subsòl d'espais lliures públics) del municipi d'Elda (Alacant).
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'Òrgans Urbanístics de la Generalitat, i article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.